钦定古今图书集成/明伦汇编/氏族典/第118卷 > 陈寿
## 钦定古今图书集成/明伦汇编/氏族典/第118卷 > 陈寿

按《晋书陈寿传》：“寿字承祚，巴西安汉人也。少好学，师
事同郡谯周，仕蜀为观阁令史。宦人黄皓专弄威权，
大臣皆曲意附之，寿独不为之屈，由是屡被谴黜。遭
父丧，有疾，使婢丸药，客往见之，乡党以为贬议。及蜀
平，坐是沉滞者累年。司空张华爱其才，举为孝廉，除
佐著作郎，出补阳平令。撰《蜀相诸葛亮集》奏之。除著”
作郎，领本郡中正。撰《魏吴蜀三国志》，凡六十五篇，时
人称其有良史之才。张华将举寿为中书郎，荀勖忌
华而疾寿，遂讽吏部迁寿为长广太守，辞母老不就。
杜预将之镇，复荐之于帝，授御史治书。以母忧去职。
母遗言令葬洛阳，寿遵其志。又坐不以母归葬，竟被
贬议。后数岁，起为太子中庶子，未拜，元康七年病卒，
时年六十五。